Ak si myslíte, že bicykel sa má s prvými mrazmi uložiť na zimný spánok, mýlite sa. Stačí sa dobre obliecť, dať si rukavice, šál, čiapku a pokojne môžete šliapať do pedálov.
Každodenná dávka pohybu pri jazde do roboty či školy navyše posilní kondičku a imunitu.
Samozrejme, pozor si treba dať, aby vám neprefúklo spotený chrbát, no nemusíte sa hnať o dušu, lebo aj v zime sa dá vychutnať rekreačné tempo jazdy.
Aj preto nie je ničím výnimočným pohľad v rakúskych či v škandinávskych uliciach na ľudí jazdiacich bicyklami celoročne.
Jeden háčik tu však pre bratislavských cyklistov je. Nielenže rozsah a kvalita cyklotrás v hlavnom meste ani zďaleka nepripomína tie zahraničné, posledné zimy z nich magistrát ani neodhŕňal sneh.
Upozornenia cyklistov vytrvalo ignoroval, až kým neurobili veľké haló a nevyhrážali sa zákonmi.
Pritom stačí, aby pluhy prešli aj pri krajoch ciest, a nie len v strede jazdných pruhov. Aj ľudí bez práce je dosť, lopaty sú lacné a sneh a ľad býva v zime každý rok.
Manažment však asi nie je silnou stránkou mesta.